## La Generalitat i PortCastelló col·laboraran per a donar a conéixer la riquesa del món rural entre els creueristes

*** El director general d’Administració Local i el president de l’Autoritat Portuària acorden establir un punt de transferència de les oportunitats que oferix l’interior de la província per al futur dels pobles més despoblats**

El director general d’Administració Local, José Antonio Redorat, i el president de l’Autoritat Portuària de Castelló, Rubén Ibáñez, han mantingut una trobada per a explorar noves vies de col·laboració que permeten realçar l’interior de la província entre els creueristes que arriben al port de Castelló.

Durant la reunió, els dos responsables han abordat la possibilitat d’impulsar accions conjuntes que contribuïsquen a difondre la riquesa del territori, les rutes naturals i l’estil de vida dels municipis de l’interior.

En este sentit, Redorat ha afirmat que “el port es pot convertir en un punt de transferència d’oportunitats, a on els visitants descobrisquen l’atractiu turístic, paisatgístic i humà dels nostres pobles”, amb un objectiu clar “que passen de ser visitants temporals a possibles nous habitants”.

**Impuls institucional**

El director general d’Administració Local ha insistit que esta col·laboració “és clau” per a dinamitzar l’economia local dels pobles afectats pel despoblament i ha valorat el port de Castelló “com una via estratègica d’entrada de visitants que poden descobrir i visibilitzar la riquesa del món rural”.

Per la seua part, el president de l’Autoritat Portuària, Rubén Ibáñez, ha destacat que “la tendència a l’alça en el nombre d’escales en el port de Castelló i les previsions de creixement ens obliguen a definir una estratègia conjunta amb altres administracions. Només sumant esforços serem més competitius en nínxol de mercat amb gran potencial, en el qual PortCastelló està començant a consolidar-se”.

Ibáñez ha subratllat que “el perfil del creuerista que visita Castelló encaixa perfectament amb l’oferta dels pobles de l’interior, que combinen cultura, història, tradició i gastronomia. Continuarem treballant per a dinamitzar la vida i l’activitat d’estos municipis”.

Amb un total d’onze escales, repartides entre Castelló i Peníscola, 2025 s’ha convertit l’any de rècord històric de creuers en el port de Castelló. Esta xifra consolida el port com una destinació turística emergent en el Mediterrani i obri noves oportunitats per al desenrotllament de l’interior de la província.

Fecha: 24/10/2025